ประชาชนร่วมบริจาดโลหิต โครงการถือศีล ทำบุญ บริจาคโลหิต เนื่องในสัปดาห์วันมาฆบูชา
ศูนย์บริการโลหิตแห่งชาติ สภากาชาดไทย จัดกิจกรรม เนื่องในวันมาฆบูชา ภายใต้งาน ถือศีล ทำบุญ บริจาคโลหิต ระหว่างวันที่ 16 - 20 กุมภาพันธ์นี้ ซึ่งวันนี้ (16 ก.พ.) เป็นวันพระใหญ่มีประชาชนร่วมทำบุญ โดยการบริจาดโลหิตกันอย่างต่อเนื่อง โดยประชาชนผู้ใจบุญ ร่วมบริจาคโลหิต เพื่อเสริมความเป็นสิริมงคลให้กับตนเองและครอบครัว โดยเฉพาะผู้ที่เคยบริจาคโลหิตเมื่อเดือนพฤศจิกายนที่ผ่านมา ซึ่งส่วนใหญ่บริจาคครบ 3 เดือนแล้ว สามารถบริจาคโลหิตต่อเนื่องได้ทุก 3 เดือน หรือปีละ 4 ครั้ง เพื่อให้มีปริมาณโลหิตที่สม่ำเสมอเพียงพอแก่ผู้ป่วยทั่วประเทศ ลดปัญหาการขาดแคลนโลหิตในขณะนี้ ศูนย์บริการโลหิตแห่งชาติ ขอความร่วมมือประชาชนที่จะบริจาคโลหิตให้ดาวน์โหลดแบบฟอร์มบริจาคโลหิตได้ก่อนที่ เว็บไซต์ศูนย์บริการโลหิตแห่งชาติ สภากาชาดไทย กรอกข้อมูลและคัดกรองตนเองเบื้องต้นก่อนเดินทางมาบริจาคโลหิต หากกรณีประชาชนที่ติดเชื้อโควิด -19 ควรงดบริจาคโลหิต 28 วัน หรือ 4 สัปดาห์ นับตั้งแต่หายป่วยและไม่มีอาการ ส่วนผู้ที่ได้รับวัคซีน COVID-19 ต้องเว้น 7 วัน ถึงบริจาคโลหิตได้ และหากมีอาการข้างเคียงหลังฉีดวัคซีน ขอให้หายดีก่อน เว้นระยะ 7-14 วัน ตามความรุนแรงของอาการประชาชนที่ร่วมบริจาคโลหิตต่างกล่าวว่า รู้สึกดีใจที่วันนี้ได้เป็นผู้ให้ เนื่องจากเป็นผู้บริจาคเป็นประจำทุกๆ 3 เดือน จึงถือโอกาสในเดือนเกิดมาร่วมบริจาค พร้อมไม่กังวลในเรื่องโควิด-19 เนื่องจากทางศูนย์บริจาคโลหิต มีมาตรการป้องกันที่ดี ศูนย์บริการโลหิตแห่งชาติ สภากาชาดไทย ยังคงปฎิบัติตามมาตรการสาธารณสุขอย่างเคร่งครัด มีการคัดกรอง ตรวจวัดอุณหภูมิและเจลล้างมือตลอดทั้งงาน สำหรับประชาชนที่สนใจเป็นส่วนหนึ่งที่จะบริจาคโลหิต สามารถมาได้ที่ ศูนย์บริการโลหิตแห่งชาติ สภากาชาดไทย หรือที่หน่วยบริการบริจาคโลหิตแห่งชาติ 12 แห่งทั่วประเทศ